|  |
| --- |
| **GUVERNUL REPUBLICII MOLDOVA**  **H O T Ă R Â R E nr**.**\_\_\_\_\_\_\_**  **din 2023**  **Chișinău** |

**Cu privire la aprobarea proiectului de lege**

**privind efectuarea decontărilor în numerar**

--------------------------------------------------------------------

Guvernul HOTĂRĂŞTE:

Se aprobă și se prezintă Parlamentului proiectul de lege **privind efectuarea decontărilor în numerar**.

**PRIM-MINISTRU Dorin RECEAN**

**Contrasemnează:**

**Ministrul finanțelor Veronica SIREȚEANU**

**Ministrul justiției Veronica MIHAILOV-MORARU**

*Proiect*

**PARLAMENTUL REPUBLICII MOLDOVA**

**LEGE**

**privind efectuarea decontărilor în numerar**

Parlamentul adoptă prezenta lege organică.

**Articolul 1.** Obiectul de reglementare

Prezenta lege stabileşte cadrul normativ de bază privind efectuarea decontărilor în numerar pe teritoriul Republicii Moldova.

**Articolul 2**. Domeniul de aplicare

(1) Prezenta lege se aplică următoarelor persoane:

a) persoanelor juridice indiferent de tipul de proprietate şi forma juridică de organizare;

b) instituțiilor, cu excepția instituțiilor bugetare;

c) reprezentanțelor permanente şi filialelor entităților nerezidente;

d) organizaţiilor necomerciale și reprezentanțelor entităților nerezidente;

e) persoanelor fizice care desfăşoară activitate de întreprinzător;

f) persoanelor fizice care desfășoară activitate profesională în sectorul justiției/sănătății;

g) persoanelor fizice care nu desfășoară activitate de întreprinzător și care cumpără bunuri imobile sau mijloace de transport.

(2) În sensul prezentei legi, termenul de plată înseamnă orice ieșire de mijloace bănești.

**Articolul 3.** Decontările în numerar

(1) Decontările de către persoanele stabilite la art.2 se efectuează prin virament, cu excepțiile prevăzute de prezenta lege.

(2) Operaţiunile cu numerar prin intermediul prestatorilor de servicii de plată din Republica Moldova se efectuează conform normelor stabilite de Banca Națională a Moldovei.

**Articolul 4.** Moneda în care se efectuează decontările în numerar

(1) Decontările în numerar se efectuează în moneda națională a Republicii Moldova.

(2) Prin derogare de la alin. (1), efectuarea decontărilor în numerar se efectuează în valută străină conform prevederilor Legii nr. 62/2008 privind reglementarea valutară.

**Articolul 5.** Depunerea numerarului în conturile bancare/ conturi de plăți (1) Persoanele stabilite la art. (2) alin. (1) lit. a)-f) sunt obligate să stabilescă necesarul de numerar minim pentru efectuarea decontărilor pentru 3 zile lucrătoare. (2) Numerarul ce depăşește necesarul minim stabilit la alin. (1) se depune într-un cont de plăţi deschis la prestatorul de servicii de plată în moneda respectivului cont de plăţi, cu excepțiile specificate la art. 7 alin. (1) din prezenta lege.

**Articolul 6.** Limite de efectuare a decontărilor în numerar

(1) Persoanele specificate la art. 2 alin. (1) lit. a- f), sunt în drept: a) să efectueze, în raport cu alte persoane juridice sau persoane fizice care desfășoară activitate de întreprinzător și/sau profesională în sectorul justiției/sănătății, plăți în numerar în sumă ce nu depășește 100 000 de lei cumulativ lunar. Limitarea sumei nu se aplică pentru depunerea de numerar în conturile deschise la prestatorii de servicii de plată. b) să efectueze plăți în favoarea unei persoane fizice care nu desfășoară activitate de întreprinzător, în numerar în sumă ce nu depășește 100 000 lei cumulativ lunar, cu excepțiile specificate la lit. f) și g) din prezentul alineat. c) să efectueze plăți în favoarea unei persoane fizice care nu desfășoară activitate de întreprinzător, în numerar în sumă ce nu depășește 100 000 de lei anual de la predarea deșeurilor și rezidurilor de metale feroase şi neferoase, a reziduurilor industriale care conţin metale sau aliaje ale acestora. d) să efectueze plăți în favoarea unei persoane fizice care nu desfășoară activitate de întreprinzător, în numerar în sumă ce nu depășește 100 000 de lei anual de la predarea ambalajului returnabil, a reziduurilor şi deşeurilor de hârtie, carton, cauciuc, plastic şi de sticlă (cioburi de sticlă), precum şi a acumulatoarelor electrice uzate.

e) să efectueze plăți în favoarea unei persoane fizice care nu desfășoară activitate de întreprinzător, în numerar în sumă ce nu depășește 100 000 de lei anual de la vînzarea producţiei din fitotehnie şi horticultură în formă naturală şi a producţiei din zootehnie în formă naturală, în masă vie şi sacrificată. f) să efectueze plăți sub formă de dividende către toți asociații/acționarii în numerar în sumă ce nu depășește 100 000 de lei anual; g) să efectueze plăți în temeiul contractelor de împrumut către toți debitorii în numerar în sumă ce nu depășește 100 000 lei anual.

(2) Persoanele specificate la art. 2 alin. (1) lit. f) sunt în drept să încaseze plăți în numerar pentru serviciile prestate de la un beneficiar de servicii sau reprezentant al acestuia în sumă ce nu depășește 100 000 lei anual.

(3) Persoanele specificate la art. 2 alin. (1) lit. g) sunt în drept să efectueze achitarea în numerar pentru bunul imobil/mijlocul de transport procurat doar dacă valoarea de procurare nu depășește 300 000 lei, inclusiv în situația în care achitarea are loc în rate.

**Articolul 7.** Efectuarea decontărilor în numerar nelimitat

(1) Prin derogare de la prevederile art. 3 al prezentei legi, persoanele specificate la art. 2 alin. (1) lit. a- f) sunt în drept să efectueze achitarea în numerar nelimitat în următoarele cazuri:

a) retribuirea muncii și altor plăți generate în temeiul relațiilor de muncă;

b) onorarea obligațiilor față de bănci;

c) efectuarea decontărilor cu instituțiile și autoritățile publice;

d) cauțiuni, garanții, alte plăți în cadrul cauzelor penale efectuate către instituțiile și autoritățile publice;

e) achitarea obligațiilor fiscale, plăților, amenzilor față de bugetul public national.

(2) Persoanele specificate la art. 2 alin. (1) lit. a- f) sunt în drept să păstreze în casierie numerarul extras pentru efectuarea plăților menționate la alin. (1) numai pe un termen de cel mult 5 zile lucrătoare, inclusiv ziua eliberării numerarului din conturile bancare/conturile de plăți.

**Articolul 8.** Condițiile de eliberare a numerarului din casieria entității

(1) Persoanele specificate la art. 2 alin. (1) lit. a- f) eliberează numerar spre decontare pentru cheltuieli operaţionale şi de gospodărire în termene, stabilite de conducătorii acestora, dar nu mai mult de 15 zile.

(2) Numerarul neutilizat, eliberat spre decontare, trebuie să fie restituit în casieria entității în termen de 5 zile lucrătoare după expirarea termenului pentru care a fost eliberat.

(3) Persoanele care au primit numerar spre decontare sunt obligate să prezinte în contabilitatea entității o dare de seamă, cu anexarea actelor confirmative, privind sumele utilizate.

(4) Eliberarea de numerar spre decontare aceleiași persoane se efectuează numai cu condiţia prezentării dării de seamă complete asupra sumelor eliberate anterior spre decontare.

(5) Persoana responsabilă eliberează banii numai persoanei indicate în documentul primar de plată. Dacă banii se eliberează printr-o procură, întocmită în modul stabilit, în textul dispoziţiei, după numele, prenumele, patronimicul și codul fiscal al primitorului, persoana responsabilă indică numele, prenumele, patronimicul și codul fiscal al persoanei care primeşte banii prin procură.

**Articolul 9.** Sancțiunile aplicabile

(1) Persoanelor specificate la art.2 alin. (1) lit. a)-f), care efectuează plăţi în numerar în sumă ce depăşeşte plafonul stabilit de prevederile prezentei legi, Serviciul Fiscal de Stat aplică amendă în mărime de la 7% până la 15% din suma achitată în numerar cu depășirea limitei stabilite.

(2) Pentru nerestituirea, restituirea cu întârziere a numerarului în casieria entității care a eliberat numerar, Serviciul Fiscal de Stat aplică persoanei care a eliberat numerar amendă în mărime de la 0,1% până la 0,3% pentru fiecare zi de întârziere, dar nu mai mult de 35% din suma nerestituită/restituită cu întârziere, pentru fiecare caz separat.

(3) Persoanelor specificate la art. 2 alin. (1) lit. f), care încasează plăţi în numerar în sumă ce depăşeşte plafonul stabilit de prevederile prezentei legi, Serviciul Fiscal de Stat aplică amendă în mărime de la 7% până la 15% din suma încasată în numerar cu depășirea limitei stabilite.

(4) Persoanelor specificate la art.2 alin. (1) lit. g), pentru efectuarea achitării în numerar în sumă ce depăşeşte cumulativ plafonul stabilit de prevederile prezentei legi, Serviciul Fiscal de Stat aplică amendă în mărime de la 7% până la 15% din suma achitată în numerar cu depășirea limitei stabilite.

(5) Persoanelor specificate la art.2 alin. (1) lit. a)-f), care nu respectă prevederile art. 5 sau ale art. 7 alin. (2) din prezenta lege, Serviciul Fiscal de Stat aplică amendă în mărime de la 500 pînă la 5000 lei.

**Articolul 10.** Controlul respectării prevederilor prezentei legi

(1) Controlul respectării prevederilor prezentei legi se efectuează de către Serviciul Fiscal de Stat.

(2) Termenul de prescripție pentru verificarea corectitudinii respectării prevederilor prezentei legi este de cel mult 4 ani de la data efectuării-încasării plății în numerar. (3) Persoanele sancționate în temeiul prezentei legi beneficiază de o reducere de 50% din suma amenzii dacă, în termen de 3 zile lucrătoare din momentul aducerii la cunoștință a deciziei asupra cazului de încălcare fiscală, achită 50% din suma amenzii stabilită conform deciziei Serviciului Fiscal de Stat.

**Articolul 11.** Comisoane aplicate pentru efectuarea decontărilor prin virament

Comisioanele sau alte plăți percepute de prestatorii de servicii de plată, care desfășoară activitate pe teritoriul Republicii Moldova, pentru tranzacțiile efectuate între persoane fizice conform art. 6 alin. (3) din prezenta lege, nu pot depăși 0,1% din sumă tranzacționată prin virament, inclusiv pentru extragerea de numerar.

**Articolul 12.** Dispoziții finale

(1) Prezenta lege intră în vigoare la expirarea a 3 luni de la data publicării în Monitorul Oficial al Republicii Moldova.

(2) Odată cu intrarea în vigoare a prezentei legi:

1. Legea nr.845/1992 cu privire la antreprenoriat și întreprinderi:

1) La articolul 6, textul: să efectueze în raport cu întreprinderi plăți în numerar în sumă ce nu depășește 10 000 de lei pentru fiecare tranzacție, dar nu mai mult de 100 000 de lei lunar; să încaseze de la cetățeni plăți în numerar în sumă ce nu depășește 100 000 de lei pentru fiecare tranzacție pentru bunurile sau serviciile comercializate;” se exclude.

2) Art. 10 pct. 5 se abrogă.

b) Art.293 din Codul contravențional se abrogă.

(3) Până la intrarea în vigoare a prezentei legi, Guvernul:

a) va prezenta Parlamentului propuneri pentru aducerea legislației în concordanță cu prezenta lege;

b) va elabora actele normative necesare executării prezentei legi.

**Președintele Parlamentului**